Kĩlungu Kya 3
Ũndũ Mũtonya Kũmina Mathĩna Mũtwaanonĩ
“Ĩthĩwai mũkyendana mũno na wendo mũvyũ inyw’ĩ kwa inyw’ĩ; nũndũ wendo nũvw’ĩkaa wingĩ wa naĩ.”
Ĩla wambĩĩa kwĩkalany’a na mũndũ ũla ũtwaanĩte nake, nĩvatonyeka mũkethĩwa na mathĩna mana. Mathĩna asu nĩmatonya kumĩla nũndũ mũyosaa maũndũ ũndũ ũmwe, na nĩvatonyeka o na mosũanĩo na mawoni menyu makethĩwa me kĩvathũkany’o. O na ĩngĩ, mathĩna asu no maumane na andũ angĩ kana maũndũ mũteĩtaĩĩe.
Mavinda angĩ nĩtũtonya kwĩthĩwa tũte kwenda kwĩtĩkĩla kana twĩ na mathĩna, ĩndĩ Mbivilia yaĩtye kana twaĩle kũmina mathĩna ala matũkwata. (Mathayo 5:23, 24) Twaatĩĩa myolooto ya Mbivilia, tũkeethĩwa tũtonya kũmina mathĩna maitũ kwa nzĩa ĩla nzeo vyũ.
1 NEENEAI THĨNA ŨLA WAUMĨLA
ŨNDŨ MBIVILIA YAĨTYE: “Ve ĩvinda ya . . . kũneena.” (Mũtavan’ya 3:1, 7) Kwoou ethĩwa nĩvaumĩla thĩna, manthai ĩvinda ya kũũneenea. Mũelesye kuma ngoonĩ mũndũ ũla ũtwaanĩte nake ũndũ ũkwĩw’a, na ũndũ ũũsũanĩa ĩũlũ wa thĩna ũsu. Ĩla ũũneena na kĩveti kyaku kana mũũme waku, nĩwaĩle ‘kũneenaa w’o’ mavinda onthe. (Aeveso 4:25) O na ĩla weew’a waũmĩw’a ngoonĩ, ĩsiĩĩe ndũkambĩĩsye ithokoo. Lilikana kana ethĩwa ũsũngĩo waku ti mũuu, ũu nũtonya kũtuma mwambĩĩa kũemanĩwa maũndũ manini mũno.—Nthimo 15:4; 26:20.
Ĩndĩ o na mwaemanwa, ndũkatũmĩe ndeto nthũku, o na ndũkaeke kũmwenda kana kũmũnenga ndaĩa mũndũ ũla ũtwaanĩte nake. (Akolosai 4:6) Neeneai thĩna ũsu na mĩtũkĩ na mũikavindanĩsye.—Aeveso 4:26.
ŨNDŨ ŨTONYA KWĨKA:
Mantha ĩvinda wĩ na ũla ũtwaanĩte nake mũneenee thĩna wenyu
Ĩla ũla ũngĩ ũkũneena, mwĩthukĩĩsye nesa na ndũkamũtilĩĩle, nũndũ o naku nũũkwata mwanya wa kũneena
2 ĨTHUKĨĨSYE NA ŨYĨELEWA
ŨNDŨ MBIVILIA YAĨTYE: “Ĩthĩwai na wendo mũuu ene kwa ene; ndaĩanĩ, mataĩei ala angĩ mbee.” (Alomi 12:10) Nĩ ũndũ wa vata mũno kũsisya ũndũ ũmwĩthukĩĩasya mũndũ ũla ũtwaanĩte nake. Tata ũelewe nĩ woni wake, na ũyĩka ũu wĩ na ‘tei na wĩnyivyo.’ (1 Vetelo 3:8; Yakovo 1:19) Ndũkende o kwoneka nĩwĩthukĩĩsye. Ethĩwa nĩvatonyeka amba kũeka ũndũ ũla ũkwĩka na ũimwĩthukĩĩsya nesa, kana ũmũkũlye ethĩwa nĩmũtonya kũneenea ũndũ ũsu ĩvinda yĩngĩ. Na ethĩwa ũkamwonaa mũndũ ũsu ũtwaanĩte nake e mũtetheesya waku, ĩndĩ ti mũndũ wa kũsindana nake, ‘ndũkethĩawa wĩ mĩtũkĩ kũthata vevanĩ waku.’—Mũtavan’ya 7:9.
ŨNDŨ ŨTONYA KWĨKA:
Endeea kũmwĩthukĩĩsya ũla ũngĩ ũteũmũkananĩsya, o na ethĩwa maũndũ ala ũkũũtavya maiũkwendeesya
Ĩla ũla mũtwaanĩte ũkũneena, mwĩthukĩĩsye nesa nĩ kana ũelewe nĩ kĩla ũkũneena. Ĩka ũu kwa kwĩthukĩĩsya wasya wake, kũsisya ũndũ ũkwĩka ĩla ũkũneena, na ũndũ ũthyũ wake ũilyĩ
3 ĨKAI ŨNDŨ MWATW’A
ŨNDŨ MBIVILIA YAĨTYE: “Wĩanĩ w’onthe ve ũtandĩthyo; ĩndĩ kũneena kwa ilomo kwangĩĩtye ũkyanĩ.” (Nthimo 14:23) Kwĩw’ana ĩũlũ wa nzĩa ĩla nzeo ya kũmina mathĩna, kũitoetye. Nĩ mwaĩle kwĩka ũndũ inyw’elĩ mwatw’a. O na vala nĩmũtonya kwendeka mwĩkĩe kĩthito kingĩ nĩ kana mwĩanĩsye ũndũ mwatw’a, kwĩka ũu kũkamũetee moathimo. (Nthimo 10:4) Mweethĩwa na ngwatanĩo ĩla mũkwĩka maũndũ, mũkakwata “ĩtuvi ĩseo” kwondũ wa kĩthito kyenyu.—Mũtavan’ya 4:9.
ŨNDŨ ŨTONYA KWĨKA:
Nĩwaĩle kwĩtĩkĩlana na ũla ũtwaanĩte nake ĩũlũ wa matambya ala mwaĩle kwosa nĩ kana mũmine thĩna wenyu
Mavinda kwa mavinda, sisya wĩkĩte maendeeo meana ata